蒲友福音，以後蘭桂坊飲完酒唔洗靜係食翠華啦。開正老蘭隔離，入鄉隨俗既Grill既泰式串燒店，門口著曬火播住pop music，顛覆傳統形象。不設座位企街即燒即食，主打海鮮肉類串燒，肉類以香料醃過，本身已經非常入味，再配上自家制既8款醬汁，有辣有唔辣，唔同醬汁配唔同食材。試左雞、牛同魷魚，配上泰式辣汁，食材新鮮十分惹味。每款都係＄10起，相對於中環既價格好抵食，而且店內供應酒水，飲唔夠既朋友可以同一班朋友係到邊食邊飲。